Omstrede SAPD-taalinstruksie gepakArgieffoto Solidariteit het Donderdag bekend gemaak dat hy die taalbeleid van die Suid-Afrikaanse Polisiediens (SAPD) in die Noord-Kaap in die hooggeregshof gaan pak. Dít volg nadat die Noord-Kaapse adjunkprovinsiale kommissaris op 5 September 2016 ŉ direktief uitgevaardig het waarvolgens alle verklarings van die publiek voortaan in Engels afgelê moet word. “Daar word voorts van polisielede verwag om alle verklarings wat in Afrikaans afgelê word in Engels te vertaal. Polisielede wat nie aan die instruksie voldoen nie kan dissiplinêr aangekla word,” het Anton van der Bijl, hoof van Solidariteit vir billike arbeidspraktyke gesê. Volgens Van der Bijl vra Solidariteit in sy aansoek dat die instruksie tersyde gestel moet word op grond van die feit dat dit teen die SAPD se eie taalbeleid asook die Grondwet indruis. “Ons doen hierdie aansoek op grond van die irrasionaliteit van die besluit en ook op grond van die feit dat dit onprakties is. Statistieke Suid-Afrika bevestig dat 53,8% van die Noord-Kaapse bevolking Afrikaans as eerste taal verkies, terwyl 33% van die bevolking Tswanasprekend is. Slegs 3,4% van die bevolking is Engelssprekend. Dit maak net nie prakties sin dat die Noord-Kaapse SAPD Engels as voertaal gebruik nie,” het Van der Bijl gesê. Van der Bijl meen dit is weer eens ŉ voorbeeld van ŉ onpraktiese en irrasionele besluit wat geneem is sonder om die publiek in ag te neem. “Dit is eintlik skokkend dat die besluit geneem is sonder om die praktiese uitwerking en uitvoerbaarheid daarvan in ag te neem. Ons sit nou met ŉ geval waar die publiek nie behoorlike diens kan ontvang nie, asook waar polisielede in die onbenydenswaardige posisie geplaas word dat hulle as tolke moet optree sonder die nodige kwalifikasies en bevoegdheid,” het Van der Bijl gesê. Hy meen verder die moontlikheid van foute in verklarings word nou al hoe groter. Die saak is Donderdag op die SAPD beteken.